REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravnu

07 Broj: 06-2/424-21

29. oktobar 2021. godine

B e o g r a d

Z A P I S N I K

23. SEDNICE ODBORA ZA PRAVOSUĐE, DRŽAVNU UPRAVU

I LOKALNU SAMOUPRAVU, ODRŽANE 26. OKTOBRA 2021. GODINE

 Sednica je počela u 09,00 časova.

Sednicom je predsedavao Vladimir Đukanović, predsednik Odbora.

 Sednici su prisustvovali članovi Odbora: Sanja Lakić, Velibor Milojčić, doc. dr Mihailo Jokić, Dejan Kesar,Đorđe Dabić, Dragan M. Marković, Toma Fila i Sanja Jefić Branković.

Sednici su prisustvovali i: Marijan Rističević, zamenik člana Đorđa Komlenskog, Vesna Krišanov zamenik člana Biljane Pantić Pilje i Dubravka Kralj zamenik člana Vladana Zagrađanina.

 Sednici nisu prisustvovali članovi Odbora: dr Aleksandar Martinović, Nebojša Pavlović, Nenad Baroš i Daniel Đivanović, niti njihovi zamenici.

Sednici su prisustvovali i: Maja Mačužić Puzić, državni sekretar u Ministarstvu državne uprave i lokalne samouprave i Milan Čuljković, iz Ministarstva državne uprave i lokalne samouprave.

 Pre utvrđivanja dnevnog reda predsedavajući je obavestio prisutne da nije bilo primedbi u pisanoj formi na zapisnike sa 20. i 21. sednice Odbora, pa je stavio na glasanje, a članovi i zamenici članova Odbora su **jednoglasno** usvojili Zapisnik 20. sednice održane 21. jula 2021. godine i Zapisnik 21. sednice održane 21. septembra 2021. godine.

Predsednik Odbora je predložio da se na osnovu člana 76. Poslovnika Narodne skupštine na 23. sednici Odbora vodi zajednički načelni pretres o tačkama 1. i 2. predloženog dnevnog reda, nakon čega će Odbor obaviti glasanje o svakoj tački posebno.

Članovi i zamenici članova Odbora su **većinom** glasova usvojili ovaj predlog.

 Predsednik Odbora je stavio na glasanje, a članovi i zamenici članova Odbora su **jednoglasno** utvrdili sledeći

 D n e v n i r e d:

1. Razmatranje Predloga zakona o Zaštitniku građana, koji je podnela Vlada (broj 011-1759/21 od 08. oktobra 2021. godine), u načelu;
2. Razmatranje Predloga zakona o izmenama i dopunama Zakona o slobodnom pristupu informacijama od javnog značaja koji je podnela Vlada ( broj 011-1758/21 od 08. oktobra 2021. godine), u načelu.

 **OBJEDINjENA RASPRAVA O 1 I 2 TAČKI -** Razmatranje Predloga zakona o Zaštitniku građana, koji je podnela Vlada (broj 011-1759/21 od 08. oktobra 2021. godine), u načelu; Razmatranje Predloga zakona o izmenama i dopunama Zakona o slobodnom pristupu informacijama od javnog značaja koji je podnela Vlada (broj 011-1758/21 od 08. oktobra 2021. godine), u načelu.

**Maja Mačužić Puzić** obrazložila je Predlog zakona o zaštitniku građana i Predlog zakona o izmenama i dopunama Zakona o slobodnom pristupu informacijama od javnog značaja, koji su suštinski važni za razvoj dobre uprave i kojima se unapređuje status i nadležnost Zaštitnika građana i Poverenika za informacije od javnog značaja i zaštitu podataka o ličnosti (u daljem tekstu: Poverenik), te da se njima unapređuje odgovornost državne uprave i transparentnost njenog rada.

Istakla je da se značajne novine ovih zakona ogledaju u postupku izbora Zaštitnika građana odnosno Poverenika, koji će biti transparentniji i omogućiti učešće u izboru svim građanima koji ispunjavaju uslove.

Navela je da je značajna novina produžetak mandata Zaštitnika građana i Poverenika, koji će biti birani na period od osam godina, bez mogućnosti ponovnog izbora, što je u potpunosti u skladu sa stavom Venecijanske komisije i što dovodi do smanjenja profesionalizacije ovih institucija, ali ostavlja dovoljno vremena da njihov rad proizvede efekte.

Ukazala je da će ovi organi samostalno donositi akta o sistematizaciji radnih mesta, uz obavezu da obaveste nadležni odbor Narodne skupštine, čime se omogućava transparentnost ali i posredan uticaj na njihovu organizaciju.

Rekla je da se predlozima zakona unapređuje budžetsko-finansijska nezavisnost Zaštitnika građana i Poverenika, uvođenjem načela zabrane smanjenja budžetskih sredstava, što je takođe, u skladu sa venecijanskim principima i primerima dobre prakse u Evropi.

Istakla je da se u Predlogu zakona o Zaštitniku građana uvode samostalni mehanizmi za praćenje sprovođenja dve međunarodne konvencije: Konvencije o pravima osoba sa invaliditetom i Konvencije Saveta Evrope o borbi protiv trgovine ljudima.

Navela je da je jedna od novina unapređenje efektnosti i efikasnosti rada Zaštitnika građana preciziranjem postupaka koji se sprovode pred Zaštitnikom građana, procesnim intervencijama, kao što su uvođenje skraćenog ispitnog postupka i propisivanje rokova za postupanje, što građanima pruža veći stepen mogućnosti procene ishoda u rešavanju njihovih zahteva.

 Istakla je da novinu predstavlja i proširenje opsega subjekata koji ulaze u kategoriju organa javnih vlasti u smislu propisa koji uređuju slobodan pristup informacijama od javnog značaja, kao i proširenje ovlašćenja Poverenika, kao što je izdavanje prekršajnih naloga do određene visine novčane kazne zaprećene za pojedine prekršaje ne postupanja po zahtevu, čime će se rasteretiti privredni sudovi.

 Kao značajnu novinu navela je i obavezu organa javne vlasti da na svojim veb-stranicama iznose sve značajne podatke iz svojih nadležnosti, čime će se smanjiti potreba za podnošenjem zahteva za pristup informacijama od javnog značaja od strane građana.

 Predsedavajući je otvorio raspravu u vezi sa ovim tačkama dnevnog reda u kojoj su učestvovali Marijan Rističević, Toma Fila i Vladimir Đukanović.

 **Marijan Rističević** je izneo predlog da se Predlog zakona o Zaštitniku građana i Predlog zakona o izmenama i dopunama Zakona o slobodnom pristupu informacijama od javnog značaja izmene na način da se doda član kojim bi plata Zaštitnika građana i plata Poverenika bile limitirana do iznosa plate predsednika države, mada je izneo stav da njihova plata ne bi trebalo da bude veća od plate narodnog poslanika i kao razlog naveo činjenicu da Zaštitnika građana i Poverenika bira Narodona skupština, dok se predsednik države i narodni posllanici biraju na neposrednim izborima.

 **Toma Fila** je naglasio da se mora imati u vidu da i Zaštitni građana, kao i Poverenik u vršenju svojih ovlašćenja nailaze na poteškoće u prikupljanju potrebnih podataka i informacija.

 Rekao je da nije problem što je plata Zaštitnika građana i Poverenika velika, nego što su plate poslanika male.

 **Vladimir Đukanović** je izrazio stav da je potrebno na drugačiji način utvrditi ulogu, nadležnosti i značaj nezavisnih državnih organa, s obzirom da, po njegovom mišljenju, nezavisni državni organi egzistiraju kao četvrta grana vlasti, što nije dobro.

 Kako se više niko nije javio za reč, predsedavajući je zaključio raspravu nakon čega je Odbor obavio glasanje o svakoj tački posebno.

 **PRVA TAČKA** - Razmatranje Predloga zakona o Zaštitniku građana, koji je podnela Vlada (broj 011-1759/21 od 08. oktobra 2021. godine), u načelu.

 Predsednik Odbora je stavio na glasanje predlog da Odbor, u skladu sa članom 155. stav 2. Poslovnika, odluči da predloži Narodnoj skupštini da prihvati Predlog zakona o Zaštitniku građana, u načelu.

Članovi i zamenici članova Odbora su **jednoglasno** prihvatili navedeni predlog.

Predsednik Odbora je predložio da za izvestioca Odbora na sednici Narodne skupštine bude određen Đorđe Dabić, član Odbora.

Članovi i zamenici članova Odbora su **jednoglasno** prihvatili navedeni predlog.

 **DRUGA TAČKA** - Razmatranje Predloga zakona o izmenama i dopunama Zakona o slobodnom pristupu informacijama od javnog značaja koji je podnela Vlada ( broj 011-1758/21 od 08. oktobra 2021. godine), u načelu.

 Predsednik Odbora je stavio na glasanje predlog da Odbor, u skladu sa članom 155. stav 2. Poslovnika, odluči da predloži Narodnoj skupštini da prihvati Predlog zakona o izmenama i dopunama Zakona o slobodnom pristupu informacijama od javnog značaja, u načelu.

Članovi i zamenici članova Odbora su **jednoglasno** prihvatili navedeni predlog.

Predsednik Odbora je predložio da za izvestioca Odbora na sednici Narodne skupštine bude određen Đorđe Dabić, član Odbora.

Članovi i zamenici članova Odbora su **jednoglasno** prihvatili navedeni predlog.

Sednica je završena u 09,20 časova.

SEKRETAR PREDSEDNIK

Sanja Pecelj Vladimir Đukanović